b'\n_START_ARTICLE_\nPetter Filenius\n_START_PARAGRAPH_\nPetter Filenius (26. huhtikuuta 1704 R\xc3\xb6ddinge, Ruotsi \xe2\x80\x93 2. kes\xc3\xa4kuuta 1780 Liding\xc3\xb6, Ruotsi) oli ruotsalainen piispa ja valtiop\xc3\xa4iv\xc3\xa4mies joka toimi my\xc3\xb6s Turun akatemian teologian professorina ja rehtorina.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nFileniuksen vanhemmat olivat R\xc3\xb6ddingen kirkkoherra Petter Filenius (Petrus Nicolai, k. 1731) ja Judit Dorotea Winqvist. H\xc3\xa4n p\xc3\xa4\xc3\xa4si ylioppilaaksi Lundissa 1721 ja valmistui filosofian maisteriksi Lundin yliopistosta 1730. Filenius oleskeli Englannissa ja Ranskassa vuosina 1736\xe2\x80\x931739 ja opiskeli muun muassa Oxfordin yliopistossa 1736. H\xc3\xa4net vihittiin papiksi 1740 Turun hiippakunnassa ja h\xc3\xa4nest\xc3\xa4 tuli samana vuonna teologian tohtori._NEWLINE_Filenius oli Turun akatemian toisena filosofian apulaisena vuodesta 1731 sek\xc3\xa4 ensimm\xc3\xa4isen\xc3\xa4 filosofian apulaisena ja akatemian sihteerin\xc3\xa4 vuodesta 1732 mutta n\xc3\xa4it\xc3\xa4 virkoja hoiti sijainen. H\xc3\xa4nest\xc3\xa4 tuli Turun akatemian kreikan ja heprean kielten professori 1735 ja kolmas teologian professori 1741. Filenius toimi samalla palkkapit\xc3\xa4j\xc3\xa4ns\xc3\xa4 Naantalin ja Raision kirkkoherrana vuodesta 1741 sek\xc3\xa4 Turun tuomiokapitulin j\xc3\xa4senen\xc3\xa4 1741\xe2\x80\x931742. H\xc3\xa4n oli Turun akatemian rehtorina 1741\xe2\x80\x931742 mutta pakeni pikkuvihan aikana Ruotsiin. Ruotsissa Filenius oli sitten Lundin yliopiston it\xc3\xa4maisten kielten ja kreikan professorina vuodesta 1742, Link\xc3\xb6pingin tuomiorovastina vuodesta 1744 ja Link\xc3\xb6pingin hiippakunnan piispana vuodesta 1761. H\xc3\xa4n oli valtiop\xc3\xa4iv\xc3\xa4miehen\xc3\xa4 1746\xe2\x80\x931747, 1751\xe2\x80\x931752, 1755\xe2\x80\x931756, 1760\xe2\x80\x931762, 1765\xe2\x80\x931766, 1769\xe2\x80\x931770, 1771\xe2\x80\x931772 sek\xc3\xa4 toimi valtiop\xc3\xa4ivien puhemiehen\xc3\xa4 1761, 1765\xe2\x80\x931766 ja 1769\xe2\x80\x931770._NEWLINE_Filenius oli naimisissa 1740\xe2\x80\x931766 Ulrika Benzelstjernan (k. 1766) kanssa ja vuodeta 1767 Maria Worsterin kanssa.'